Զինատ Աման

Զինատ Աման (հինդի` ज़ीनत अमान, , Հնդկաստան), հնդիկ դերասանուհի և մոդել, երկրորդ պլանի կանացի լավագույն դերի համար ստացել է Filmfare Awards մրցանակ։ «Միս Հնդկաստան» գեղեցկության մրցույթում գրավել է երկրորդ տեղը (1966 թ.), իսկ «Միս Խաղաղօվկիանոսյան Ասիա» մրցույթում ճանաչվել է հաղթող (1970 թ.)։ Իր ողջ ստեղծագործական կյանքի ընթացքում համարվել է հնդկական կինոյի սեքս-խորհրդանիշներից մեկը։

Կենսագրություն 
Հայրը մուսուլման էր, իսկ մայրը՝ հինդուիստ։ Ծնողները ամուսնալուծվել են անմիջապես նրա աշխարհ գալուց հետո։ Բոմբեյում ավարտելով դպրոցը՝ նա սովորելու նպատակով մեկնել է Լոս Անջելես։ Վերադառնալուց հետո աշխատել է որպես լրագրող, իսկ այնուհետև՝ մոդել։ Կինոդեբյուտը կայացել է 1971 թվականին նկարահանված «Իրարանցում» ֆիլմում, սակայն այն հաջողություն չի ունեցել։ Զինատ Ամանը ճանաչում է ստացել 1972 թվականին Դև Անանդի կողմից նկարահանված «Եղբայր և քույր» ֆիլմով։

1978 թվականին նկարահանվել է Ռաջ Կապուրի «Ճշմարտություն, սեր և գեղեցկություն» ֆիլմում։ Ֆիլմի սցենարով նախատեսված էր, որ գլխավոր հերոսուհու հոգու գեղեցկությունը առավել կարևոր է, քան արտաքին գեղեցկությունը։ Սակայն ռեժիսորը հիմնական շեշտը դրել էր դերասանուհու սեքսուալ հմայքի վրա։ Ֆիլմն անհաջողության մատնվեց։ 1980-ական թվականներին նկարահանված ֆիլմերում Զինատ Ամանն հիմնականում ցուցադրում էր իր գրավիչ տեսքը։ Բացառություն էին «Արդարադատության նժարը» և «Հավատարիմ ընկերները» ֆիլմերը։ Այնուամենայնիվ հանդիսատեսը նրան հիշում է «Սեր որոնելիս» (1973 թ.), «Զվարճանքներ որոնելիս» (1974 թ.), «Անծանոթուհին» (1974 թ.), «Սիրո հավերժական հեքիաթը» (1977 թ.), «Մաֆիայի պարագլուխը» (1978 թ.), «Ալի Բաբայի և քառասուն ավազակների արկածները» (1979 թ.), «Աբդուլա» (1980 թ.), «Սամրատ» (1982 թ.), «Լեգենդ սիրո մասին» (1984 թ.) և այլ ֆիլմերից։

Անձնական կյանք 
Զինատ Ամանի առաջին ամուսինը դերասան և ռեժիսոր Սանջայ Խանն էր, չնայած այն հանգամանքին, որ վերջինս արդեն իսկ ամուսնացած էր և ուներ երեխաներ։ Զինատ Ամանն այնքան էր հրապուրված, որ ընկել էր նրանից կախվածության մեջ և համաձայն էր դառնալ նրա երկրորդ կինը։ Ամեն ինչ վերջացավ այն ժամանակ, երբ Սանջայ Խանի առաջին կինը աշխարհիկ միջոցառումներից մեկի ժամանակ ապտակեց Զինատ Ամանին։ Սանջայ Խանը նույնպես մի քանի ուժեղ հարված է հասցրել Զինատ Ամանի դեմքին, որից հետո դերասանուհու աջ աչքը լրջորեն վնասվել է և մի քանի անգամ կատարված վիրահատությունները ամբողջովին չկարողացան վերականգնել աչքի արատը։ Այն նկատելի է մինչ օրս։ Չորս օր անց Սանջայ Խանը հայտարարեց, որ բացահայտել էր Զինատ Ամանի կապը այլ տղամարդու հետ, որի պատճառով էլ լքում է նրան։

1985 թվականին Զինատ Ամանն ամուսնացել է դերասան Մաժար Խանի հետ։ Ամուսնության ընթացքում նրանք ունեցել են երկու որդի։ Երկրորդ ամուսինը նույնպես ձեռք էր բարձրացնում դերասանուհու վրա։ 1998 թվականին Մաժար Խանը մահացավ երիկամների անբավարարությունից։ Ամուսնու հարազատները մեղադրում էին Զինատ Ամանին՝ նրա մահվան համար։ Նույնիսկ եղել է դեպք, երբ նրանք գնացել են դերասանուհու տուն և ծեծի ենթարկել նրան։ Ի դեպ Զինատ Ամանի 11-ամյա որդին նույնպես միացել է իր մորը ծեծողներին։

Այժմ Զինատ Ամանն ապրում է իր որդիների հետ և ծավալում հասարակական գործունեություն։

Մասնակի ֆիլմագրություն

Ծանոթագրություններ 

Հնդիկ դերասանուհիներ
Մոդելներ
Հնդիկ կինոդերասաններ
Դերասանուհիներ այբբենական կարգով
Հարավային Կալիֆոռնիայի համալսարանի շրջանավարտներ